JULKAISUVAPAA 14.11. klo 7

**Tutkimushankkeessa kehitettään entistä yksilöllisempiä hoitoja imukudossyöpään**

*Suomen Syöpäyhdistyksen Potilaan polku rahastosta on myönnetty Professori Sakari Mustakallion 450 000 euron suurapuraha Helsingin yliopiston Syöpätautien klinikan tutkimushankkeelle, jonka tavoitteena on kehittää imukudossyöpien eli lymfoomien kliinisiä hoitoja. Syöpäsäätiö ja Suomen Syöpäyhdistys ovat myöntäneet tänä vuonna tutkimusapurahoja yhteensä yli 7 miljoonalla eurolla lähes sataan eri tutkimushankkeeseen.*

Tutkimuksen tavoitteena on se, että yhä useampi imuskudossyöpään sairastunut paranisi ja toisaalta välttyisi turhilta hoitojen haittavaikutuksilta. Kliinisessä tutkimuksessa mukana on potilaita, joiden avulla testataan uusien hoitomuotojen tehoa. Tähän pyritään kehittämällä hoitoja nykyistä yksilöllisimmiksi. ”Kun diagnostiikka, hoitovasteen ja ennusteen arviointi tarkentuvat, hoidot voidaan kohdistaa yksilöllisemmin ja isompi osa potilaista paranee. Hyötyä on siis kaikkiin hoitoketjun vaiheisiin”, toteaa tutkimuksen johtaja Sirpa Leppä Helsingin yliopistosta.

Sairauden uusimisriskiä, hoitovastetta ja ennustetta arvioitaessa ja hoitoa suunniteltaessa otetaan huomioon taudin taustalla toimiva biologia, kuten esimerkiksi geenimuutokset ja syöpäsolujen vuorovaikutus kasvainkudoksen terveiden solujen kanssa.  Lisäksi syövässä todettuja geenimuutoksia mitataan hoitojen aikana ja hoidon jälkeisessä seurannassa. Rahoitus mahdollistaa biologisten riski- ja ennustetekijöiden kartoittamisen. ”Pääsemme tutkimaan kasvaimesta vapautuvan liukoisen DNA:n analysoimisen verinäytteestä ennen hoitoa, hoidon aikana ja hoidon jälkeisessä seurannassa”, Sirpa Leppä kertoo.

Kyseessä on moniammatillinen ja kansainvälinen yhteistyöhanke, jossa lymfoomaa hoitavat lääkärit, patologit, perustutkijat ja bioinformaatikot yhdistävät voimansa. Tutkimusta koordinoidaan HYKS syöpäkeskuksesta ja Helsingin yliopiston lääketieteellisen tiedekunnan tutkimusohjelmayksiköstä, mutta mukana on vahvasti myös FIMM, Biotekniikan Instituutti sekä muita yliopisto- ja keskussairaaloita. Mukana on myös Pohjoismainen lymfoomatutkijoiden verkosto.

**Lisätietoja:**

**Helsingin yliopisto**Professori Sirpa Leppä, puh. 040 755 8293 sirpa.leppa@helsinki.fi

<https://www.helsinki.fi/en/researchgroups/lymphoma-biology-and-survival>

<https://www.helsinki.fi/fi/uutiset/terveys/sirpa-leppa-imukudossyovan-yksilollisen-hoidon-tutkija>

**Syöpäsäätiö**Pääsihteeri Sakari Karjalainen, puh. **0400 818 910,** sakari.karjalainen@cancer.fi

Syöpäsäätiön ja Suomen Syöpäyhdistyksen rahastoista myönnetyt apurahat vuonna 2018:

<https://www.syopasaatio.fi/miten-lahjoitukset-auttavat/myonnetyt-apurahat/apurahat-2018>

**Syöpäsäätiö on toiminut jo 70 vuotta syöpää vastaan**

Lahjoitusvaroin toimiva Syöpäsäätiö on merkittävin syöpätutkimuksen yksityinen rahoittaja Suomessa. Sen tavoitteena on syövän voittaminen. Säätiön saamat lahjoitukset välitetään nopeasti syöpätutkijoille vuosittaisten apurahojen muodossa. Syöpäsäätiön aloittaessa toimintansa 70 vuotta sitten 1/3 syöpään sairastuneista selvisi, nykyään 2/3 selviytyy sairaudestaan.